Σβάρνες

Σύγχρονη Εποχή

Χρησιμοποιούνται στο τελικό στάδιο προετοιμασίας του εδάφους, πριν τη σπορά και σκάβουν σε βάθος 5 με 10cm. Μ' αυτές θρυμματίζεται το έδαφος σε πολύ μικρούς κόκκους ώστε να υπάρξει εγκλωβισμός των σπόρων του φυτού που θα καλλιεργηθεί. Για να συγκρατηθεί η υγρασία που χρειάζονται οι σπόροι των φυτών για να βλαστήσουν, πρέπει το σβάρνισμα να γίνεται μία ή δύο το πολύ ημέρες νωρίτερα από τη σπορά.

Ανάλογα με τη μορφή των εξαρτημάτων κατεργασίας εδάφους που φέρουν οι σβάρνες, διακρίνονται σε οδοντωτές και σε σβάρνες δίσκων ή δισκόσβαρνες.

#### Οδοντωτές σβάρνες

Έχουν συνήθως σταθερά, ή ελατηριωτά, ή μακρά στελέχη θρυμματισμού εδάφους (δόντια), ή είναι αλυσιδωτές:

1. Αλυσιδωτή σβάρνα
Χρησιμοποιείται για να θρυμματίζει σε πολύ μικρούς κόκκους το έδαφος και να το ισοπεδώνει ομοιόμορφα.
2. Eλατηριωτή σβάρνα
Χρησιμοποιείται για να σπάει την επιφανειακή κρούστα του εδάφους, να ανακατεύει το επάνω στρώμα, να ξεριζώνει τη βλάστηση (αγριόχορτα), να ισοπεδώνει το έδαφος κλείνοντας τα μεγάλα επιφανειακά ανοίγματα και γενικά να προετοιμάζει το έδαφος για σπορά. Είναι αποτελεσματικότερη από τις σβάρνες με σταθερά δόντια, γιατί καλλιεργεί το έδαφος σε μεγαλύτερο βάθος, καθαρίζοντας το ταυτόχρονα πιο αποτελεσματικά από τα αγριόχορτα.
3. Δισκόσβαρνα
Κατατάσσεται σε: διπλής ενέργειας και σε πλάγιας έλξης, και βρίσκεται πάνω στον κορμό του ελκυστήρα ή σύρεται με τη βοήθεια τροχών μεταφοράς ή και χωρίς τροχούς. Ανάλογα με το βάρος και το μέγεθος τους, οι δισκοσβάρνες διακρίνονται σε ελαφριές ή βαριές.
Οι βαριές δισκόσβαρνες ή δισκόσβαρνες βαριάς κατασκευής λόγω του μεγέθους, του βάρους και της καλλιεργητικής ικανότητας των δίσκων τους, χρησιμοποιούνται σαν εργαλεία πρώτης κατεργασίας του εδάφους και ειδικότερα για εδάφη προηγούμενης καλλιέργειας με υπολείμματα φυτών (στελέχη ή ρίζες καλαμποκιού κ.λπ.) Έχουν τη δυνατότητα, με ένα ή δύο περάσματα, να καλύπτουν όλα τα φυτικά υπολείμματα της καλλιεργούμενης έκτασης. Έτσι αυτά σαπίζουν εύκολα και ταυτόχρονα ο αγρός είναι έτοιμος για σπορά.
Οι ελαφρές δισκόσβαρνες χρησιμοποιούνται κυρίως στις ήδη οργανωμένες εκτάσεις για την προετοιμασία τους για σπορά την άνοιξη ή το φθινόπωρο και για τη διασπορά και την κάλυψη των φυσικών (κοπριές) ή τεχνητών λιπασμάτων. Χαρακτηριστικός τύπος είναι η δισκόσβαρνα πλάγιας έλξης. Είναι κατάλληλη για δενδροκαλλιέργειες ή αμπελοκαλλιέργειες γιατί προεξέχει από τον ελκυστήρα καθώς σέρνεται κι έτσι δεν προκαλεί ο ελκυστήρας βλάβες στο κορμό ή στα κλαδιά των φυτών (δένδρα ή άμπελο).
4. Σβάρνα με σταθερά δόντια
Χρησιμοποιείται για το σκέπασμα των σπόρων όταν η σπορά γίνεται με το χέρι, για την ισοπέδωση του εδάφους, για το ξερίζωμα της βλάστησης (ζιζάνια) από το έδαφος και για το σπάσιμο της επιφανειακής κρούστας του εδάφους που δημιουργείται από τα νερά της βροχής. Πολλές φορές προσαρμόζονται σε σειρά πίσω από άλλα καλλιεργητικά μηχανήματα (άροτρο - φρέζες κλπ) ώστε να θρυμματίζουν το έδαφος σε μικρούς κόκκους.
5. Σβάρνα με μακριά δόντια.
Το σώμα τους είναι ίδιο με τη σβάρνα σταθερών δοντιών. Διαφέρουν τα δόντια ως προς το μήκος και την ευλυγισία τους. Το μεγάλο μήκος και η ευλυγισία των δοντιών βοηθούν στη θραύση του χώματος και στον καθαρισμό του εδάφους από τη βλάστηση (ζιζάνια). Πολλές φορές προσαρμόζεται σε σειρά στους ελκυστήρες μαζί με άλλα γεωργικά μηχανήματα.
6. Κύλινδρος συμπίεσης εδάφους
Οι κύλινδροι συμπίεσης σπάζουν, λόγω βάρους και κατασκευής, τη σκληρή επιφάνεια (κρούστα) του εδάφους ισοπεδώνοντας τα εξογκώματα και τις ανωμαλίες που προέρχονται από το όργωμα, φρεζάρισμα ή σβάρνισμα, έτσι ώστε οι σπόροι των φυτών να έρχονται σε άμεση επαφή με το έδαφος. Υπάρχουν οι κύλινδροι συμπίεσης επιφάνειας εδάφους, που συμπιέζουν το έδαφος επιφανειακά και οι κύλινδροι συμπίεσης βάθους, που συμπιέζουν το έδαφος σε βάθος αφήνοντας χαλαρή την επιφάνεια και βοηθώντας έτσι στη συγκράτηση της υγρασίας που είναι απαραίτητη για τη βλάστηση των σπόρων.

Επιστροφή στην αρχή της σελίδας